明年今日

《明年今日》係香港歌手陳奕迅喺2002年推出嘅一首大熱歌曲，由陳小霞作曲、林夕填詞、陳輝陽編曲，收錄喺陳奕迅嘅專輯《The Line-Up》，另有國語版《十年》。歌曲一推出就成為華語樂壇街之巷聞嘅歌，並橫掃樂壇頒獎禮，包括TVB勁歌金曲嘅「金曲金獎」、港台嘅「至尊金曲獎」同新城嘅「年度歌曲大獎」，合共三台嘅最高榮譽歌曲獎。《明年今日》連同《十年》成為陳奕迅嘅經典作品。

另外，《明年今日》都係2002年電影《賤精先生》嘅插曲，該電影都係由陳奕迅做男主角。

簡介 
歌曲以降A大調寫成，無轉調，曲式結構為AAB，音域跨9度，4/4節拍 。台灣創作人陳小霞寫好旋律後，唔覺得出彩，但被《The Line-Up》嘅製作人陳輝陽睇中。歌詞屬於林夕身患焦慮症時「消極陰暗」嘅作品，描寫主角同對方分手後，無奈地回憶去同前度嘅往事，並仲好掛住對方。經典歌詞包括「人總需要勇敢生存，我還是重新許願」、「如果有日會面，或在同伴新婚的盛宴，徨惑地等待你出現」、「未見你一年，誰捨得改變，離開你六十年」同「但願能認得出你的子女，臨別亦聽到你講，再見」等。

後來陳小霞同唱片公司想整國語版，陳奕迅初頭好抗拒，覺得唔應該故意推出打市場、迎合觀眾嘅版本，但因為尊重陳小霞嘅製作人身份都接受咗。有樂評人認為新詞比較簡單直白，所以更受歡迎。

獎 
 香港：2002年度勁歌金曲季選－第三季金曲
 香港：2002 年度新城勁爆頒獎禮－新城勁爆歌曲
 香港：2002 年度新城勁爆頒獎禮－新城勁爆年度歌曲大獎
 香港：2002年度十大勁歌金曲頒獎典禮－十大勁歌金曲
 香港：2002年度十大勁歌金曲頒獎典禮－金曲金獎
 香港：第二十五屆十大中文金曲頒獎禮－十大中文金曲
 香港：第二十五屆十大中文金曲頒獎禮－全球華人至尊金曲獎
 香港：2002年度TVB8金曲頒獎典禮－全球華語觀眾最愛粵語歌曲
 香港：2003年香港電影金像獎－最佳原創電影歌曲
 香港：2010年度CASH金帆音樂獎－十週年樂迷至愛大獎－CASH最佳歌曲大獎
 中國：第三屆華語音樂傳媒大獎－十大華語歌曲
 中國：華語金曲獎30年經典評選 - 30年30歌《明年今日》
 馬來西亞：第二屆金曲紅人頒獎禮－年度最佳紅人金曲獎
 馬來西亞：第二屆金曲紅人頒獎禮－年度十大紅人金曲獎
 亞洲：第三屆全球華語歌曲排行榜－年度二十大金曲
 亞洲：第三屆全球華語歌曲排行榜－最佳作詞

其他版本
《十年》 - 《明年今日》嘅國語版，喺2003年推出，收錄喺國語專輯《黑·白·灰》，編曲人一樣。

翻唱作品
呢首歌有幾個翻唱版本，以下係比較出名嘅版本：
2006年 - 關淑怡《明年今日》「關於我關淑怡演唱會」
2011年 - 譚詠麟《明年今日》「溫拿演唱會」
2015年 - 韓紅、陳奕迅合唱《十年》，喺《我是歌手4》」總決賽幫幫唱，請到陳奕迅做嘉賓
2018年 - 林俊傑《明年今日》「香港聖所演唱會」
2018年 - 允兒《明年今日》

香港歌
類:粵語流行曲
陳奕迅嘅歌
2002年歌